**r a s p i s u j e**

**OTVORENI JAVNI NATJEČAJ**

**za financiranje pripravničkog staža doktora medicine, doktora dentalne medicine, magistara farmacije i magistara medicinske biokemije i laboratorijske medicine**

**u općim bolnicama u 2018. godini**

**I.**

Hrvatski zavod za zdravstveno osiguranje (u daljnjem tekstu: Zavod) poziva **doktore medicine, doktore dentalne medicine, magistre farmacije i magistre medicinske biokemije i laboratorijske medicine** (u daljnjem tekstu: kandidati) na podnošenje zahtjeva za financiranje pripravničkog staža u 2018. godini.

 Otvoreni javni natječaj provodi se počevši od 27. lipnja do 30. studenoga 2018. godine, odnosno do popunjenja slobodnih pripravničkih mjesta zdravstvenih radnika čiji ukupan broj je predviđen Pravilnikom o mjerilima za primanje zdravstvenih radnika na pripravnički staž („Narodne novine“ broj: 124/13.).

**II.**

Financiranje pripravničkog staža obavit će se za kandidate koji će obavljati pripravnički staž u općim bolnicama navedenima u Popisu općih bolnica u kojima će se provoditi pripravnički staž u 2018. godini (u daljnjem tekstu: **Popis općih bolnica**) – *Prilog 1*. koji je sastavni dio ovog Otvorenog javnog natječaja.

Popis općih bolnica iz stavka 1. ove točke Zavod će periodično usklađivati na osnovi ažuriranih podataka pribavljenih od strane općih bolnica, a nakon donošenja odluka Upravnog vijeća Hrvatskog zavoda za zdravstveno osiguranje o izboru kandidata.

**III.**

 Kandidati mogu podnijeti zahtjev za financiranje pripravničkog staža samo za jednu opću bolnicu iz Popisa općih bolnica iz točke II. ovog Otvorenog javnog natječaja.

Kandidat može u svome zahtjevu alternativno naznačiti i drugu opću bolnicu iz Popisa općih bolnica iz točke II. ovog Otvorenog javnog natječaja kod koje želi obavljati pripravnički staž, a za slučaj da se ne udovolji zahtjevu za financiranje pripravničkog staža za opću bolnicu koju je prvu naveo u svom zahtjevu.

**IV.**

Prednost u izboru kandidata za financiranje pripravničkog staža imaju kandidati koji su ranije diplomirali a u slučaju da su dva ili više kandidata diplomirali tijekom istog mjeseca u istoj godini prednost će imati kandidat s kraćim trajanjem studiranja, pri čemu se trajanje studiranja računa u godinama, a prema početnoj akademskoj godini u kojoj je kandidat započeo studij. U slučaju istog trajanja studiranja kod dva ili više kandidata prednost će imati kandidat s višim prosjekom ocjena postignutim tijekom studiranja.

Iznimno od navedenih kriterija prednost u izboru kandidata za financiranje pripravničkog staža imaju kandidati koji ostvaruju prednost pri zapošljavanju na osnovi Zakona o pravima hrvatskih branitelja iz Domovinskog rata i članova njihovih obitelji, Zakona o zaštiti vojnih i civilnih invalida rata ili Zakona o profesionalnoj rehabilitaciji i zapošljavanju osoba s invaliditetom.

**V.**

 U slučaju da se radi primjene kriterija iz točke IV. ovog Otvorenog javnog natječaja kandidatu za financiranje pripravničkog staža ne udovolji na zahtjev za provođenje pripravničkog staža kod opće bolnice iz Popisa općih bolnica iz točke II. ovog Otvorenog javnog natječaja koju je naveo sukladno točki III. stavku 1. ovog Otvorenog javnog natječaja, udovoljit će mu se na alternativni zahtjev za provođenje pripravničkog staža pod uvjetom da je kod alternativne opće bolnice iz Popisa općih bolnica ostalo nepopunjenih mjesta za financiranje pripravničkog staža te da primjenjujući kriterije iz točke IV. ovog Otvorenog javnog natječaja ima prednost u izboru pred ostalim kandidatima koji su u svome zahtjevu naveli alternativnu opću bolnicu iz Popisa općih bolnica iz točke II. ovog Otvorenog javnog natječaja.

**VI.**

Uz ***zahtjev za financiranje pripravničkog staža -*** iz točke III. ovog Otvorenog javnog natječaja – *Prilog 2*. kandidat je obvezan priložiti:

- domovnicu, odnosno drugu odgovarajuću ispravu o prebivalištu, odnosno boravištu u Republici Hrvatskoj (*u fotokopiji*),

- diplomu odnosno potvrdu o stečenoj stručnoj spremi (*u fotokopiji*),

- potvrdu o dužini trajanja studiranja (*u fotokopiji*),

- prijepis položenih ispita tijekom studija s prijepisom ocjena (*u fotokopiji*) i

- prosjek ocjena tijekom studija (*u fotokopiji*).

- Privolu kojom kandidat daje suglasnost da se njegovi osobni podaci prikupljaju, obrađuju, objavljuju u elektroničkom obliku ili manualno te čuvaju u skladu s općim aktom Zavoda, radi provođenja ovog Otvorenog javnog natječaja, te se dijele s ugovornim zdravstvenim ustanovama u skladu s važećim zakonskim propisima kojima se uređuje zaštita osobnih podataka – *Prilog 3* *(u izvorniku)*.

**VII.**

U slučaju da je kandidat stekao obrazovnu kvalifikaciju u inozemstvu, obvezan je uz dokumentaciju iz točke VI. ovog Otvorenog javnog natječaja priložiti i rješenje ili potvrdu nadležnog državnog tijela (*u fotokopiji*) o priznavanju **inozemne obrazovne kvalifikacije.**

U slučaju da kandidat ostvaruje prednost pri zapošljavaju na osnovi Zakona o pravima hrvatskih branitelja iz Domovinskog rata i članova njihovih obitelji, Zakona o zaštiti vojnih i civilnih invalida rata ili Zakona o profesionalnoj rehabilitaciji i zapošljavanju osoba s invaliditetom, obvezan je uz dokumentaciju iz točke VI. ovog Otvorenog javnog natječaja priložiti i rješenje ili potvrdu o priznatom statusu (*u fotokopiji*).

**VIII.**

Zaprimljene zahtjeve za financiranje pripravničkog staža obrađivat će zajedničko povjerenstvo sastavljeno od predstavnika Ministarstva zdravstva, Zavoda te općih bolnica iz Popisa općih bolnica iz točke II. ovog Otvorenog javnog natječaja, te će nakon obrade utvrđivati liste prvenstva pripravnika za pojedine dijelove Otvorenog javnog natječaja ovisno o datumima održavanja sjednica Upravnog vijeća Hrvatskog zavoda za zdravstveno osiguranje, na kojima će se donositi odluke o izboru pripravnika.

**IX.**

Zahtjev za financiranje pripravničkog staža na ovaj Otvoreni javni natječaj mogu ravnopravno podnijeti osobe oba spola.

Nepotpuni i nepravovremeni zahtjevi neće se razmatrati.

Zaprimljeni zahtjevi s dokumentacijom neće se vraćati kandidatima.

O izboru pripravnika kandidati će biti obaviješteni putem web stranice Zavoda nakon donošenja odluke o izboru pripravnika iz točke IX. ovog Otvorenog javnog natječaja.

**X.**

Zahtjev za financiranje pripravničkog staža iz točke III. ovog Otvorenog javnog natječaja podnosi se na adresu:

Hrvatski zavod za zdravstveno osiguranje - Direkcija,

Margaretska 3, 10 000 Zagreb,

s naznakom: **„Za Otvoreni javni natječaj u 2018. godini“.**

*Hrvatski zavod za zdravstveno osiguranje, 27. lipnja 2018. godine*